Šiaurės Juistas

Šiaurės Juistas (angl. North Uist, škot. gėl. Uibhist a Tuath) – sala Škotijoje, Išoriniuose Hebriduose, tarp Hariso šiaurėje ir Benbekjulos pietuose. Plotas – 303,05 km². Salos kranto linija vingiuota, gausu įlankų, užutėkių. Krantai skardingi. Aplink gausu smulkių salelių (Balešeras, Bernerėjus, Grimsėjus, Borerėjus ir kt.). Paviršius daugiausia plokščias, plyti durpynai, tyrai, šlapynės. Tik pietryčiai kalvoti (aukštis iki 347 m). 2011 m. Šiaurės Juiste gyveno 1254 gyventojai. Dalis tebevartoja gėlų kalbą. Pagrindinė gyvenvietė – Lochmadis. Sala su Benbekjula (per Grimsėjų), Bernerėjumi, Balešeru jungiasi pylimais. Veikia keltai į Skajų, Luiso salą. Yra XIII a. Šv. Trejybės bažnyčios griuvėsiai, Barpa Langaso kernas, Pobul Fino akmenų ratai, Fir Bhreigės menhyrai.